Perang brubuh mawa gendhing sampak, Ratu kang kasebut ing jejer sabrangan saawadyabalane teka ing nagara kang kasebut ing jejer kawitan (ing angka 1), satemah dumadi perang amuk-amukan (perang brubuh). Wasanane wadyabala saka sabrang saratune pisan sirna gempang tumpes-tapis. Manawa ratune iku malihane satriya utawa malihane putri, banjur badhar dadi rupane kang sejati. Kang mungkasi perang brubuh iku yen ing jamane Pandawa mesthi Bhima (Wrekudara) yen ing jamane Prabu Rama mesthi Hanuman. Bhima lan Hanuman iku sinebut Bayusuta, tegese anak angin, maksude : angin cilik, yaiku : napas (ambekan). Tandhange Bhima utawa Hanuman sajrone perang brubuh nggambarake napas kang ngukut sakabehe pancadriya nalikane manungsa ngalami sakarat (sakaratilmaut).